Diari Oficial de la Generalitat Valenciana


Sumari del DOGV 3530, del 02-07-1999 (1999/5578)

RESOLUCIÓ de 3 de juny de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Ocupació, Indústria i Comerç i la Gerència del Sector Naval per a promoure el desenrotllament d'accions de formació professional en la indústria auxiliar del sector naval.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3530

Data del DOGV
:   02-07-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/5578


Data del document
:   03-06-1999

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * formació professional
    * construcció naval
    * administració central
    * ensenyament professional

RESOLUCIÓ de 3 de juny de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Ocupació, Indústria i Comerç i la Gerència del Sector Naval per a promoure el desenrotllament d'accions de formació professional en la indústria auxiliar del sector naval. [1999/X5578]
  
Subscrit, després de la tramitació prèvia rglamentària, entre la Conselleria d'Ocupació, Indústria i Comerç i la Gerència del Sector Naval, el 23 de desembre de 1998, un Conveni de col·laboració per a promoure el desenrotllament d'accions de formació professional en la indústria auxiliar del sector naval, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0701/1999, i que figura com a annex d'aquesta resolució.
  
València, 3 de juny de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria d'Ocupació, Indústria i Comerç i la Gerència del Sector Naval, per a promoure el desenrotllament d'accions de formació professional en la indústria auxiliar del sector naval.
  
A València, vint-i-tres de desembre de mil nou-cents noranta-vuit.
  
Reunits
  
D'una part, l'Hble. Sr. conseller d'Ocupació, Indústria i Comerç, Diego Such Pérez, en virtut de l'Acord del Govern Valencià de data vint-i-tres de desembre de mil nou-cents noranta-vuit.
  
I d'una altra, el Sr. José Luis Cerezo Preysler, en nom i representació de la Gerència del Sector Naval de la Direcció General d'Indústria del Ministeri d'Indústria i Energia, d'ara endavant Gerència del SN, atorgat davant del notari Sr. José Luis Pardo López a Madrid, amb data 30 de novembre de 1984, i número 1.860 del seu protocol.
  
Tenen, segons el concepte pel qual intervenen, la capacitat legal necessària per a formalitzar el present conveni de col·laboració, i
  
Exposen
  
Primer
  
La UE ha fixat com un dels objectius prioritaris en les accions a portar a cap amb l'ajuda dels fons estructurals i que poden finançar-se amb els fons del Fons Social Europeu (FSE), d'aplicació al sector naval de la Comunitat Valenciana, com a regió d'objectiu núm. 1, el foment del desenrotllament i l'ajust estructural mitjançant la formació professional, en un sentit ampli, dels treballadors.
  
Segon
  
Esta acció comunitària en el sector de construcció naval es realitza a través de la Gerència del SN, a la disposició de la qual ha posat el FSE uns fons per a cofinançar projectes de formació professional i de millores organitzatives, de gestió, o tecnològiques, que no siguen inversions en immobilitzat, al llarg de sis exercicis des de 1994 a 1999, ambdós inclusivament, per a les drassanes situades a les regions d'objectiu núm. 1.
  
Tercer
  
L'acció es considera com un complement de les accions nacionals corresponents o com una contribució a estes. D'altra banda les empreses en les quals es realitzen accions tendents a la formació dels seus treballadors han de finançar un percentatge adequat del cost d'estes accions.
  
Quart
  
El cofinançament per a realitzar les accions indicades en l'exponent segon s'instrumenta com un finançament, parcial i simultani del FSE, de l'Estat membre i de l'empresa on es desenrotlle l'acció
  
A càrrec del FSE, fins al 75% del cost total susceptible de finançament, amb un mínim del 50% de la despesa pública.
  
El finançament que aportaran les mateixes empreses serà com a mínim del 10% del cost total susceptible de finançament.
  
La resta del finançament correspondrà a l'Estat membre a través del Fons de Reestructuració (FR) del Sector de Construcció Naval, establit en el Reial Decret 1.433/1987, i mantingut en els reials decrets 826/1991 i 442/1994.
  
Cinqué
  
Els plans estratègics de competitivitat del sector naval a la Comunitat Valenciana preveuen aconseguir una estructura d'indústria de síntesi d'acord amb els èxits aconseguits per la competència internacional. A causa d'això s'incrementarà la subcontractació amb la indústria auxiliar de la construcció naval, per la qual cosa les necessitats de formació professional s'ampliaran a este subsector.
  
Sisé
  
Als beneficiaris de les accions de formació de les empreses auxiliars de la construcció naval, no es pot aplicar el cofinançament del Fons de Reestructuració (establit en el RD 1.433/1987, i mantingut en disposicions següents), d'acord amb les seues normes que només ho permeten per a les drassanes. No obstant això el dit cofinançament pot ser realitzat amb els fons propis de la Generalitat Valenciana, la qual davant dels objectius finals de les dites accions, coincidents amb la política de suport al sector de la construcció naval, s'hi compromet a través de la Conselleria d'Ocupació, Indústria i Comerç, en la mesura que li ho permeten les disponibilitats pressupostàries.
  
Per tot això, les parts acorden subscriure el present Conveni de Col·laboració d'acord amb les següents,
  
Estipulacions
  
Primera. Objecte del conveni
  
El present conveni té per objecte complementar el finançament del Fons Social Europeu i de les empreses de la indústria auxiliar del sector naval de la Comunitat Valenciana de les accions de formació professional que es detallen en l'annex núm. 1 del present acord, que es desenrotllaran al llarg de l'exercici 1998.
  
El present pla no pot ser plantejat dins del programa operatiu o altres formes d'intervenció comunitària de la Conselleria d'Ocupació, Indústria i Comerç de la Generalitat Valenciana, als efectes del cofinançament comunitari, atés que s'inclou en l'objectiu 1 dels Fons Estructurals de la Gerència del sector Naval.
  
L'aportació de la Generalitat Valenciana finançarà com a màxim el 15% del cost susceptible de finançament de les accions de formació que es desenrotllen a les empreses de la indústria auxiliar del sector de construcció naval de la Comunitat Valenciana i que siguen realitzades amb la gestió, aplicació, seguiment i control d'acord amb els reglaments de la Unió Europea núms. 2.080/93 i 2.082/93, de 20 de juliol de 1993, per la Gerència del S.N., segons es recull en les Normes d'Aplicació que es troben en l'expedient.
  
Segona. Obligacions de les parts
  
Per al desenrotllament del conveni, procediran les parts de la següent manera:
  
a) La Conselleria d'Ocupació, Indústria i Comerç:
  
Dins de les seues possibilitats competencials i pressupostàries transferirà a la Gerència del SN, en el marc de subvencions previst en la legislació vigent, ajudes econòmiques per un import de 87.206.901 pessetes (catorze milions cinc-centes trenta-set mil dues-centes cinquanta pessetes), a través de la línia de subvenció 416/000/98, codi comptable 2723 del programa pressupostari 322.20, Formació Professional Ocupacional, del pressupost de la Generalitat Valenciana per a 1998.
  
b) La Gerència del SN.
  
Realitzarà la gestió, aplicació, seguiment i control de les accions formatives que desenrotllaran en l'exercici 1998 les empreses de la indústria auxiliar del sector naval de la Comunitat Valenciana, d'acord amb els reglaments de la Unió Europea núm. 2.080/1993, i 2.082/1993, de 20 de juliol de 1993, segons es detalla en les Normes d'Aplicació que es troben en l'expedient.
  
Tercera. Forma de pagament del finançament de la Generalitat Valenciana
  
La materialització del pagament es realitzarà de la següent forma:
  
Després de la firma del present conveni i després de la sol·licitud prèvia de la Gerència del SN, se li transferirà el 100% de l'import total del finançament de la Generalitat Valenciana.
  
La Gerència, d'acord amb el procediment establit en les Normes d'Aplicació, pagarà a les empreses els imports relatius a les liquidacions corresponents.
  
Quarta. Control i justificació de la subvenció
  
La Conselleria d'Ocupació, Indústria i Comerç exercirà les actuacions de control necessàries per a vetlar per l'exacte compliment de les condicions requerides per a l'execució de les accions, i aportarà la Gerència del SN tota la documentació que s'estime pertinent per a controlar la bona marxa del projecte.
  
La Gerència del SN presentarà abans de l'1 de maig de 1999, informe d'auditoria previst en l'apartat 3.2 de les Normes d'Aplicació.
  
Cinquena. Minoració i revocació de la subvenció
  
La Conselleria d'Ocupació, Indústria i Comerç es reserva la facultat de minorar la quantia de la subvenció concedida i resoldre el corresponent reintegrament, en el cas que l'informe d'auditoria establisca que no se n'ha justificat la totalitat, i fins i tot de revocar la subvenció en cas de no aplicació de l'ajuda als fins previstos en el present conveni, o no justificació en els terminis assenyalats.
  
Sisena. Comissió de Seguiment
  
Per al més adequat control i desenrotllament del present conveni s'establirà i funcionarà, durant la seua vigència, una Comissió de Seguiment, integrada per dos representants de la Conselleria d'Ocupació, Indústria i Comerç i dos representants de la Gerència del SN.
  
Setena. Vigència
  
Els efectes del present conveni es retrotrauran a l'1 de gener de 1998, i se li podran imputar les accions de formació professional realitzades entre la data indicada i la de la seua firma.
  
El present conveni tindrà vigència fins al 31 de desembre de 1998, prorrogable per les parts mitjançant protocol addicional.
  
I com a prova de conformitat de tot l'anterior, les parts firmen el present document en doble exemplar, al lloc i en la data indicats en l'encapçalament.
  
Per la Conselleria d'Ocupació, Indústria i Comerç,
  
DIEGO SUCH PÉREZ
  
Per la Gerència del Sector Naval,
  
JOSÉ LUIS CEREZO PREYSLER